als_Latn dik_Latn sag_Latn
Zv/Ministri i Sporteve, Luis Fernandes, jep alarmin: “Nga 12 impiantet e Botërorit, 6 prej tyre nuk janë gati dhe me shumë vonesë në punime”
Në pritje të hedhjes së shortit për Botërorin “Brazil 2014”, të gjithë janë të shqetësuar për gjendjen e impianteve ku do të zhvillohet ky kompeticion. Do të jenë plot 12 stadiume që do të presin Kupën e Botës numër “20”, por ato nuk janë ende gati. Është numri “2” i Ministrisë së Sporteve në Brazil, Luis Fernandes, ai që jep alarmin, duke thënë se vetëm 6 stadiume janë gati për të pritur këtë kompeticion, ndërsa 6 të tjerë janë me vonesë në punimet e tyre. Impiantet e Manaus, Natal, Porto Alegre e Cuiaba do t’i dorëzohen FIFA-s në janar, ndërsa Curitiba është parashikuar një tjetër shtyrje afati. Pra, gjysma e stadiumeve të Botërorit nuk janë ende gati. Zv/Ministri ka bërë publike gjendjen, por që në fakt nuk është aspak një “bombë” për drejtuesit e FIFA-s, të cilët e kanë inspektuar prej kohësh situatën dhe e dinë se si është. Sipas planeve të bëra më parë dhe parashikimeve, stadiumet duhet të dorëzohen më 31 dhjetor 2013, por sekretari i përgjithshëm, Zherom Valcke, kishte pranuar disa ditë më parë se stadiumi i Curitiba, në shtetin e Paranas, dhe ai i Cuiaba, në Mato Groso, janë me vonesë në datat e dorëzimit. Tragjedia – Vetëm pak ditë më parë, ndodhi incidenti i parë dhe shumë i rëndë gjatë punimeve për rikonstruktimin e stadiumeve në Brazil. Në impiantin “Arena Corinthians”, që do të presë ndeshjen hapëse të Botërorit, u prish një pjesë e tribunës për shkak të tre strukturave metalike, duke shkaktuar vdekjen e tre punëtorëve. Për shkak të kësaj tragjedie, organizatorët kanë vendosur edhe shtyrjen e përfundimit të punimeve, ndërsa ky impiant më 12 qershor duhet të jetë gati për t’u zhvilluar ndeshja e parë.
Në vitin 2007, buxheti për stadiumet ishte 700 milionë euro, ndërsa tani ka mbërritur në 3,2 miliardë euro, por sërish ende asgjë nuk ka përfunduar brenda afatit
als_Latn als_Latn als_Latn